Donat Cadruvi (* 19 da settember 1923 a Schluein; † 1 da mars 1998 a Glion) era in advocat, politicher e scribent romontsch.

Veta

Derivonza
Naschius sco fegl dil lennari Pieder Cadruvi e da Nesa Bergamin, scolasta da lavur manuala crescha el si a Schluein sco burgheis da Ruschein.
Suenter ina scolaziun da commerziant a Ragaz e cun frequentar scolas medias a Turitg ed a Cuera absolvescha Donat Cadruvi la matura silla secunda  El pren si 1948 studis da giurisprudenza all’universitad da Friburg culs roms latterals litteratura taliana e franzosa e schurnalistica. Suenter sia promoziun 1952 daventa el actuar dalla dertgira cantunala avon ch’el arva 1955 in biro d’advocatura a Glion.
Donat Cadruvi marida Eugenia Sonder da Savognin. Siu sir Peder Sonder era medemamein giurist a Cuera.

Via politica
Per la partida cristiandemocrata (CVP) eis el vegnius elegius 1957-1965 e 1967-1971 el cussegl grond dil Cantun Grischun ed els onns 1963-1971 medemamein el cussegl naziunal per la CVP.
1975 ei Donat Cadruvi daventaus mistral da Glion per treis onns ed ei silsuenter daventaus cusseglier guvernativ ella regenza grischuna nua ch’el ha tgamunau 1979-1988 il departement da selva e construcziun.

Via litterara
Il stil da scriver Donat Cadruvi ei caracteristics per sia clamada. Il drama «La dertgira nauscha» ch’ei mai vegnius menaus si, ha el scret sebasond sin texts vegls ch'el ha duvrau sco fontauna. Duront siu temps all’universitad cumparan empremas publicaziuns litteraras els calenders populars. Ei suondan numerusas publicaziuns da raquintaziuns e novellas mo era litteratura dramatica.

Ovra (selecziun)

Prosa:
Tiara e desiert, raquintaziuns romontschas, 1953
La famiglia Danton, novella. Ediziuns della revista Retoromontscha , 1972
Trapass, raquintaziuns romontschas, Stampa romontscha, 1975
O Dieus Pertgiri!, miniaturas, Desertina 1990
Tiaracotga, Desertina, 1991
Orembora, miniaturas, Ediziuns D
Per exempel Gabriel Ritter, ina raquintaziun, 1997

Lirica:
Fatschettas, poesias, Ediziuns Desertina, 1985
Miu artg sogn Martin, poesias, Romania 1995

Drama:
Dertgira nauscha, 1948
La Glisch dalla Libertad, 1978

Fontaunas
Jürg Simonett: Cadruvi, Donat en il Lexicon Istoric Svizzer
Giusep Decurtins: Cadruvi, Donat in: Kotte, Andreas (Hg.): Lexicon da teater svizzer, Chronos Verlag Turitg 2005, Tom 1, p. 325–326
Jürg Simonett: Cadruvi, Donat en il Lexicon Istoric Retic